Allt að 40% fjölgun gesta í Upplýsingamiðstöð ferðamanna í Reykjavík
Sumarið í ár var metsumar í ferðaþjónustu í Reykjavík og gríðarleg aukning á gestakomum í Upplýsingamiðstöð ferðamanna í Ingólfsnausti við Aðalstræti. Því stefnir allt í að árið í ár verði enn eitt metárið í heimsóknum gesta í miðstöðina en heildarfjöldi gesta í miðstöðina í fyrra var um 187.000 en fjöldi gesta fyrstu níu mánuði ársins 2006 er þegar orðinn ríflega 200.000. Í ágúst komu 40% fleiri en í sama mánuði í fyrra.
Tölur frá Ferðamálastofu sýna að erlendum ferðamönnum sem heimsækja Ísland fjölgar umtalsvert en einnig er skýringanna að leita í breyttri hegðun fólks við skipulagningu á ferðalögum, að því er segir í tilkynningu frá Höfuðborgarstofu.
Sífellt algengara er að flug og gisting séu bókuð fyrirfram á netinu en afþreying, dagsferðir og bílaleigubílar eru iðulega bókaðir þegar komið er á staðinn. Til að mæta þessari þróun hefur bókunarþjónusta í miðstöðinni verið stórefld og erlendir ferðamenn geta jafnframt fengið endurgreiðslu á virðisaukaskatti í miðstöðinni.
Þessi þjónusta er sögð mikilvægur liður í því að efla innlenda verslun erlendra ferðamanna, sem eru líklegir til að nýta endurgreiðsluna áður en þeir fara úr landi.
Samkvæmt niðurstöðu könnunar Rannsóknar og ráðgjafar ferðaþjónustunnar fyrir Höfuðborgarstofu nýliðið sumar er þorri þeirra erlendu ferðamanna sem koma í Upplýsingamiðstöðina (92%) að leita sér upplýsinga en um fjórðungur nýtir sér bókunarþjónustu, og hefur fjöldi þeirra sem nýta sér bókunarþjónustuna tvöfaldast síðan sumarið 2004.
Starfsmenn Upplýsingamiðstöðvarinnar merkja að auki greinilega fjölgun íslenskra gesta í miðstöðina en þeir sækja í auknum mæli hagnýtar upplýsingar að sumarlagi áður en lagt er í ferð um landið. Einnig sækja þeir mikið í stöðina til að verða sér úti um upplýsingar í tengslum við viðburði og menningu í borginni, svo sem dagskrár viðburða og fleira.
Sumarið í ár var metsumar í ferðaþjónustu í Reykjavík og gríðarleg aukning á gestakomum í Upplýsingamiðstöð ferðamanna í Ingólfsnausti við Aðalstræti.
Árið í ár verði enn eitt metárið í heimsóknum gesta í miðstöðina.
Í ágúst komu 40% fleiri en í sama mánuði í fyrra.
Erlendum ferðamönnum sem heimsækja Ísland fjölgar umtalsvert en einnig er skýringanna að leita í breyttri hegðun fólks við skipulagningu á ferðalögum.
Sífellt algengara er að flug og gisting séu bókuð fyrirfram á netinu.
Starfsmenn Upplýsingamiðstöðvarinnar merkja að auki greinilega fjölgun íslenskra gesta í miðstöðina.